81 individu dikuarantin dibenar pulang
NILAI: Seramai 81
individu terdiri daripada rakyat Malaysia dan tanggungan serta enam individu
bukan warganegara yang tiba di tanah air dari Itali pada 26 Mac lepas semalam
dibenarkan pulang selepas menjalani proses kuarantin selama 14 hari di Akademi
Kepimpinan Pengajian Tinggi (AKEPT) di Bandar Enstek, di sini.  Kesemua mereka
yang terdiri daripada 75 rakyat Malaysia serta enam rakyat Itali yang
dibenarkan pulang jam 8 pagi semalam diambil oleh ahli keluarga dan ada juga di
antara mereka yang menaiki sebuah van dan kereta disediakan pihak pengurusan
pusat kuarantin.  Daripada jumlah
itu, 39 daripada mereka ialah lelaki dan 42 perempuan. Turut dibenarkan
pulang ialah lima kakitangan Kementerian Kesihatan Malaysia (KKM), 20 kru
AirAsia dan masing-masing seorang pegawai daripada Kementerian Luar dan seorang
pegawai Agensi Pengurusan Bencana Negara (NADMA). Menurut wakil
NADMA, seramai lapan individu yang pulang menaiki van dan kereta yang
disediakan pihak pengurusan pusat kuarantin, dihantar ke Lapangan Terbang
Antarabangsa Kuala Lumpur (KLIA) dan KLIA 2 manakala selebihnya diambil ahli
keluarga dengan dibekalkan surat kebenaran pergerakan. Kesemua 81
individu itu dibawa pulang daripada Itali menerusi Misi Bantuan Kemanusiaan dan
Bencana (HADR) menaiki pesawat khas AirAsia yang tiba di KLIA pada jam 10.06
pagi 26 Mac lepas, susulan penularan wabak Covid-19 di negara berkenaan. Misi berkenaan
adalah yang keempat selepas kejayaan membawa pulang rakyat Malaysia terkandas
di Wuhan, China pada 4 dan 26 Februari lepas akibat wabak itu, dengan
masing-masing berjumlah 133 dan 66 orang diikuti misi HADR dari Tehran, Iran
yang membawa pulang 55 individu pada 22 Mac lepas. 

Ketika ini masih terdapat 30 individu rakyat
Malaysia di pusat kuarantin AKEPT terdiri daripada 15 individu yang tiba dari
Indonesia, 14 individu tiba dari Sepanyol dan seorang tiba dari United Kingdom
yang akan menamatkan proses kuarantin mereka pada 17 April ini selepas di
masukkan ke pusat itu pada 2 April. – BERNAMA



 
See author's posts
